Upingtonse verkeersman dood toe motor rol | Netwerk24
Deur Charné Kemp 10 Desember 2019 18:00
Die ongelukstoneel waar ’n verkeersbeampte van Upington Dinsdagoggend vroeg dood is.
’n Verkeersbeampte van Upington is Dinsdagoggend vroeg dood toe die motor waarin hy gery het buite Keimoes gerol het.
Patrick Williams, woordvoerder van die Dawid Kruiper-munisipaliteit, sê die oorledene is die 31-jarige Whill Basson. “Hy was ’n A-graad-verkeersbeampte wat benewens sy verpligtinge as verkeersbeampte by die toetssentrum gewerk het.
“Ons weet nie hoe die ongeluk gebeur het nie. Die polisie ondersoek die omstandighede.
“Die munisipaliteit betuig sy diepe meegevoel met Basson se naasbestaandes.”
Brig. Mohale Ramatseba, polisiewoordvoerder, sê hulle ondersoek ’n saak van strafbare manslag.
“Die oorledene was omstreeks 02:00 in ’n ongeluk net buite Keimoes. Hy was alleen in sy motor en het na bewering van Upington na Keimoes gery. Hy het blykbaar beheer verloor en die voertuig het die pad verlaat. Hy is op die toneel dood.”
Die polisie ondersoek die oorsaak en omstandighede van die ongeluk.
Padslagting op N7: Vyf mense, waaronder ’n baba, dood